ธปท.แนะออมสินสำรองหนี้ครูเป็นขั้นบันได
ธปท.แนะนำออมสินสำรองหนี้เสียจากสินเชื่อครู เป็นขั้นบันไดเพื่อไม่ให้กระทบผลดำเนินงาน
5 ธ.ค. 2558

ธปท.แนะนำออมสินสำรองหนี้เสียจากสินเชื่อครู เป็นขั้นบันไดเพื่อไม่ให้กระทบผลดำเนินงาน
รายงานข่าวจากธนาคารแห่งประเทศ ไทย (ธปท.) เปิดเผยว่า ธปท.ได้ติดตามดูหนี้เสียครูมานานแล้ว และได้หารือกับผู้บริหารของธนาคารออมสินอย่างต่อเนื่องหลายปีแล้ว ซึ่งได้แนะนำให้ทยอยตั้งสำรองหนี้เสียเป็นขั้นบันได มีกรอบเวลาชัดเจนว่าจะเพิ่มสำรองปีละเท่าไหร่ ไม่ได้สั่งให้กันสำรองทั้งหมดทันที เพราะดูแล้วธนาคารออมสินก็อยู่ในฐานะที่ดำเนินการได้ จึงแนะนำ แต่ไม่ได้ไปเข้มให้สำรองเท่ากับแบงก์พาณิชย์
ทั้งนี้ ธปท.ได้มีการแนะนำให้ธนาคารออมสินให้ความสำคัญในการติดตามดูแลสินเชื่อที่ปล่อยให้กับครู ที่มีแนวโน้มจะเป็นหนี้ไม่ก่อให้เกิดรายได้ (เอ็นพีแอล) เพิ่มขึ้น หลังหนี้ดังกล่าวมีปัญหามาอย่างต่อเนื่อง ซึ่งอาจกระทบกับผลการดำเนินงานของธนาคารออมสินที่ต้องประกาศในช่วงสิ้นปีนี้ได้ หลัง ธปท.เข้าตรวจสอบและพบว่าหนี้ครูบางส่วนอาจเป็นปัญหา จึงมองว่าควรมีการตั้งสำรองหนี้เสียในส่วนนี้ด้วย เพื่อความไม่ประมาท เพราะการกันสำรองจะเป็นกลไกที่รองรับปัญหาที่อาจเกิดขึ้นในอนาคตได้ ซึ่งดีต่อธนาคารออมสิน และเป็นการทำตามหน้าที่ของ ธปท.ในการรักษาเสถียรภาพระบบสถาบันการเงิน
ที่ผ่านมา กระทรวงการคลัง ระบุว่า ธปท.เข้าตรวจสอบฐานะทางการเงินของธนาคารออมสิน และเสนอให้ต้องตั้งสำรองหนี้จัดชั้นสงสัยจะสูญจากการปล่อยสินเชื่อครูในปีนี้เป็นเงิน 8,000 ล้านบาท เนื่องจากเห็นว่าจากยอดหนี้คงค้างของสินเชื่อครูประมาณ 4.7 หมื่นล้านบาท จะมีลูกหนี้ที่มีปัญหาเรื่องการชำระหนี้ที่ไม่สม่ำเสมอ แต่ธนาคารออมสินได้เจรจาขอยืดเวลาการตั้งสำรองออกไปในปี 2559 เพราะเป็นการแนะนำที่กระชั้นชิด ธนาคารจึงขอตั้งสำรองในปีนี้เพียง 4,000 ล้านบาทก่อน
ปัจจุบันสินเชื่อครูของธนาคารออมสินมียอดคงค้างกว่า 4.7 แสนล้านบาท ส่วนสินเชื่อใหม่ก็ปล่อยด้วยความระมัดระวังมากขึ้น ส่วนยอดหนี้เสียมีกว่า 2,000 ล้านบาท คิดเป็นจำนวนกว่า 2,000 ราย หรือคิดเป็น 0.4% ของยอดสินเชื่อรวม แต่ภาวะเศรษฐกิจในปัจจุบันทำให้หนี้เสียมีแนวโน้มเพิ่มขึ้น
ก่อนหน้านี้ พล.อ.ประยุทธ์ จันทร์โอชา นายกรัฐมนตรี มีความเห็นว่า การแก้ไขปัญหาหนี้ครูอาจนำเงินบำเหน็จบำนาญข้าราชการมาใช้ก่อน และต้องหาวิธีทำให้มีเงินหมุนเวียนเพื่อให้หนี้ลดลงได้บ้าง